ፌስ ቡኩን በአንድ እጄ ይዤ፣ በአይኔ ከቴሌቪዥኑና ከስልክ እስክሪኑ መሀል ስመላለስ ነው ቅዳሜና እሁድን ያሳለፍኩት፡፡ አርቆ ለማስተዋል፣ የሚስተዋለው ነገር አንድ ቦታ ረግቶ መቆም አለበት፡፡ ወይንም ከሂደቱ የተነጠለ አስተዋይ፣ ራሱ ሳይንቀሳቀስ የሚንቀሳቀሰውን ነገር መመልከት መቻል ያስፈልገዋል፡፡ ሰው ሁለት ነገር በአንድ ጊዜ ማከናወን አይችልም፡፡ እኔ ደግሞ ሰው ነኝ፡፡ እየተራመድኩ፤ አረማመዴን አቃቂር ማውጣት እንድችል ቆም ማለት ያስፈልጋል። እየፃፍኩ አፃፃፌን እና ብዕር አያያዜን በአንድ ላይ ማስተዋል አልችልም፡፡ ሰው ነኝ፡፡ ሀገሪቷ እያመራች ያለችበት አቅጣጫ ወደ ጥሩ እንደሆነ በተስፋ ደረጃ ተቀብያለሁኝ፡፡ ተደምሬአለሁኝ። ሀገሪቱ ህክምና ውስጥ ናት፡፡ ባቡሩ ወደ ፈውስ ህዝቡን ይዞ እየገሰገሰ ነው፡፡ እርግጠኛ ነኝ፡፡ ሀኪሞቹ አሜሪካ ሆነው ፈውሱን ሲያከናውኑ፣ እኔ ቤቴ ሆኜ ታድሜአለሁኝ፡፡ በጣም በፍጥነት ነው እየሰሩ ያሉት፡፡ እርግጠኛ ነኝ እነሱ ከሂደቱ ውጭ ሆነው ጠቅላላውን ጉዞ መከታተልና መተንበይ እንደሚችሉ፡፡ እርግጠኛ ነኝ እነሱ ከእኔ የተሻለ ሂደቱንና ውጤቱን ማስተዋል እንደሚችሉ፡፡ … እርግጠኛ ብሆን ይሻላል፡፡
